ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπoυ*

**ΔΕΛΤΙΟ ΤΥΠΟΥ  *12/3/2025***

**ΠΑΓΚΟΣΜΙΑ ΗΜΕΡΑ ΠΟΙΗΣΗΣ: ΓΙΑ 5Η ΧΡΟΝΙΑ Ο ΔΗΜΟΣ ΑΓΙΑΣ ΒΑΡΒΑΡΑΣ ΕΤΟΙΜΑΖΕΙ ΤΟ ΔΙΑΓΩΝΙΣΜΟ ΠΟΙΗΣΗΣ**

*Μιλώ για τις ατέλειωτες νύχτες όταν το φως λιγοστεύει τα ξημερώματα…*  
  
Την Παρασκευή 21 Μαρτίου στην αίθουσα εκδηλώσεων του Δημοτικού Ωδείου “Μέγαρο Μήτρος Σουλιμιώτης”(Σίφνου&Αγίου Γεωργίου), θα πραγματοποιηθεί η καθιερωμένη εκδήλωση για την Παγκόσμια Ημέρα Ποίησης, η οποία φέτος θα είναι αφιερωμένη στα 100 χρόνια από τη γέννηση του Μανόλη Αναγνωστάκη. Θα απονεμηθούν τα βραβεία του 4ου Θεματικού Διαγωνισμού Ποίησης και θα ανακοινωθεί το θέμα του επόμενου Διαγωνισμού Ποίησης. Ώρα έναρξης 7.30 μ.μ.

Η παγκόσμια μέρα ποίησης αποτελεί πλέον θεσμό για το Δήμο Αγίας Βαρβάρας, καθώς είναι η 5η χρονιά, που η 21η Μαρτίου, εορτάζεται με διττό χαρακτήρα: Τόσο ως παγκόσμια ημέρα ποίησης, όσο και ως η ημέρα, που απονέμονται τα βραβεία του θεματικού διαγωνισμού ποίησης και ανακοινώνεται το θέμα του επόμενου διαγωνισμού, που έχουμε καθιερώσει ως Δήμος από το 2021 και η εμβέλεια του έχει φθάσει στο σημείο, να έχουμε συμμετοχές διαγωνιζομένων και από το εξωτερικό. Υπενθυμίζουμε ότι ξεκινήσαμε αυτόν το θεσμό μέσα στην “αφωνία” και το ζόφο της πανδημίας και συνεχίζουμε με τη δύναμη, που μας δίνει η επικοινωνία, η αλληλεπίδραση, η δημιουργία, η αποτύπωση συναισθημάτων, μέσα από τον ποιητικό λόγο.